એ હળવા થતા હતા ત્યારે જ બહાર એક ભારે ભરખમ ઘટના બની ગઈ. અંધારામાં ઊભેલી ઇ. ઝાલાની જીપ પાસે એક ગાડી ધસમસતી આવીને ઊભી રહી. એ સાથે જ ઊંઘમાં હોવાનો ડોળ કરતા યુવરાજ અને મનુ સફાળા બેઠા થઈ ગયા. એમના હાથમાં હાથકડી તો હતી પણ એનો બીજો છેડો ગાડી સાથે લોક કરવો જોઈતો હતો એ કરેલો નહોતો. બંને કોન્સ્ટેબલો કંઈ વિચારે એ પહેલાં જ ગાડીમાં આવેલા બે જણમાંથી એક જણે કોન્સ્ટેબલો પર ગોળી છોડી અને બીજાએ જીપના ટાયર અને કાચ પર. એક કોન્સ્ટેબલના જમણા ખભે ગોળી વાગી અને એકના ડાબા પગે. એ સાથે જ યુવરાજ અને મનુ કૂદીને બહાર નીકળી ગયા અને ગાડીમાં ગોઠવાઈ ગયા.